बर’ थुनलाइ आफादाव बि गेदेमाया 1986 आरो 1992 मायथाइनि मोननै माव-समनि बुब्लिनि लोगो नेहाथारि बिबानबो रुजुनांदोंमोन। 2002- 2008 मायथाइयाव बर’ थुनलाइ आफादनि आफादगिरि महरै मोननै मावसमनि बुब्लिनि बिबान रुजुननांदोंमोन। मख’ जाथावदि बिथांनि मावबुब्लि समावनो बर’ रावआ भारत हादरनि हादरारि जादोंमोन। 1986-1988 मायथाइसिम बर’ रेबग्रा जथुमनि लेङाइ आफादगिरि बिबान रुजुनदोंमोन आरो 1996 मायथाइनिफ्राइ 2001 मायथाइसिम बर’ रेबग्रा जथुमनि बोसोरगिरि महरै बिबान रुजुनदोंमोन। बोसोनगिरि महरै बर’ रेबग्रा जथुमखौ उदां आफाद दानो थाखाइ बोसोनबो होदोंमोन। फेसायाव फोरोंगिरिमोनब्लाबो नाथाइ बर’ थुनलाइ मुलुगनिबो सासे गोख्रों फोरोंगिरिमोन। बाङाइ बाथ्रा बुंग्रा, गोथौ, नोजोर गोनां बिबुंथि होग्रा आरो गोख्रों सानसुमै आरो समाज सिबियारि बि गेदेमाया गाव थांनानै थानाय समाव मा बान्था मोन्दोंमोन फै मिथिनानै लानि।